C 214/74
MT
Il-Ġurnal Uffiċjali tal-Unjoni Ewropea
16.6.2023
L-Erbgħa 18 ta’ Jannar 2023
70.
Jisħaq fuq l-importanza tal-iżvilupp ta' kapaċitajiet ta' difiża koerenti, komplimentari u interoperabbli biex tiżdied is-sigurtà taż-żona Ewro-Atlantika f'konformità mal-prinċipju ta' ġabra waħda ta' forzi; jitlob lill-UE u lin-NATO jżommu t-tmexxija teknoloġika globali fil-kapaċitajiet militari; jenfasizza l-ħtieġa li tiġi żgurata l-koerenza tar-riżultati bejn il-proċessi rispettivi tal-ippjanar tal-iżvilupp tal-kapaċitajiet tal-UE u tan-NATO; jissottolinja l-ħtieġa li l-UE tiżviluppa l-kapaċitajiet ta' difiża u l-awtonomija strateġika tagħha stess sabiex issaħħaħ ukoll il-kapaċità tagħha li tkun sieħeb aktar b'saħħtu għall-alleati tagħha; jistieden lill-Istati Membri tal-UE fin-NATO jżidu l-baġits militari tagħhom għal mill-inqas 2 % tal-PDG f'konformità mal-linji gwida tan-NATO;
71.
Jilqa' l-parteċipazzjoni tal-Istati Uniti, il-Kanada u n-Norveġja fil-proġett PESCO dwar il-Mobbiltà Militari, li hija essenzjali għad-difiża tal-Ewropa u importanti biex tiżdied il-koerenza bejn l-isforzi rispettivi tal-UE u tan-NATO biex jiġi ffaċilitat il-moviment tal-forzi militari; ifakkar madankollu li l-parteċipazzjoni ta' pajjiżi terzi fi proġetti individwali tal-PESCO trid tiġi deċiża fuq bażi ta' każ b'każ, meta tali parteċipazzjoni tkun fl-interess strateġiku tal-UE; jilqa' l-applikazzjoni reċenti tar-Renju Unit biex jissieħeb fil-proġett PESCO dwar il-Mobbiltà Militari; ifakkar lill-Istati Membri li qed jipparteċipaw fil-PESCO dwar il-ħtieġa ta' implimentazzjoni rapida tal-impenji operazzjonali u kollaborattivi tagħhom; jilqa' d-Djalogu Strutturat bejn l-UE u n-NATO dwar il-Mobbiltà Militari; jilqa' l-Pjan ta' Azzjoni dwar il-Mobbiltà Militari 2.0 kif ippreżentat mill-Kummissjoni u l-VP/RGħ fl-10 ta' Novembru 2022 u jappella għall-implimentazzjoni rapida tiegħu f'sinerġija mal-proġett PESCO dwar il-Mobbiltà Militari; jappella għat-tisħiħ tal-Faċilità Nikkollegaw l-Ewropa fir-rigward tal-proġetti ta' mobbiltà militari; jistieden lill-Istati Membri jaġixxu biex jissimplifikaw u jarmonizzaw il-proċeduri għall-mobbiltà militari u jqassru l-iskedi ta' żmien għall-għoti ta' permess biex l-Istati Membri tal-UE jkunu jistgħu jaġixxu aktar malajr u jżidu l-effiċjenza tar-rispons; jenfasizza li l-Pjan ta' Azzjoni għall-Mobbiltà Militari l-ġdid irid jiżgura li r-rekwiżiti fl-oqsma tal-infrastruttura, ir-reżiljenza u l-loġistika jiġu vvalutati minn perspettiva ta' strateġija militari; jissottolinja l-ħtieġa ta' finanzjament addizzjonali għal din l-inizjattiva ewlenija ta' kooperazzjoni bejn l-UE u n-NATO; jitlob lill-UE tikkunsidra li tistieden lill-Ukrajna, lill-Georgia u lir-Repubblika tal-Moldova jipparteċipaw fi proġetti tal-PESCO bħall-mobbiltà militari;
72.
Jenfasizza l-importanza tar-relazzjoni mill-qrib tal-UE mal-Istati Uniti, li hija bbażata fuq il-valuri kondiviżi tad-demokrazija, il-libertà u l-istat tad-dritt; japprezza l-impenn u l-involviment tal-Istati Uniti u tal-amministrazzjoni attwali tal-pajjiż għad-difiża territorjali tal-Ewropa, speċjalment fid-dawl tal-gwerra ta' aggressjoni tar-Russja kontra l-Ukrajna li thedded il-kontinent kollu; jieħu nota tal-fatt li l-Istati Uniti qed jiġu sfidati wkoll fl-Indo-Paċifiku biex jiġġieldu kontra ż-żieda fil-pożizzjoni militari taċ-Ċina u jenfasizza li l-Istati Membri tal-UE jeħtieġ li jżidu l-isforzi tagħhom biex itejbu l-kapaċitajiet ta' difiża Ewropej sabiex iwittu t-triq għat-trasferiment tal-piż fuq medda twila ta' żmien, fejn l-UE tieħu aktar responsabbiltà għad-difiża tagħha;
73.
Jilqa' d-djalogu dwar is-sigurtà u d-difiża bejn l-UE u l-Istati Uniti bħala pass importanti fil-kooperazzjoni transatlantika aktar mill-qrib; iħeġġeġ lill-VP/RGħ jiddedika attenzjoni partikolari għas-sigurtà fil-Viċinat tal-Lvant u tan-Nofsinhar f'dan id-djalogu, biex jinkludi fid-diskussjoni oqsma bħal inizjattivi ta' sigurtà u difiża reċiproċi, missjonijiet u operazzjonijiet tal-PSDK, diżarm u nonproliferazzjoni, il-ġlieda kontra t-terroriżmu, it-titjib tal-iskambju ta' informazzjoni fost is-servizzi tal-intelligence, l-impatt ta' teknoloġiji fixkiela, it-tibdil fil-klima, it-theddid ibridu, iċ-ċiberdifiża, il-mobbiltà militari, il-ġestjoni tal-kriżijiet u r-relazzjoni ma' kompetituri strateġiċi;
74.
Itenni t-talba tiegħu għal kooperazzjoni istituzzjonalizzata fil-qasam tas-sigurtà u d-difiża mar-Renju Unit; iħeġġeġ lir-Renju Unit jimpenja ruħu serjament mal-UE dwar sfidi strateġiċi urġenti billi jiżgura l-komplementarjetà u s-sinerġiji tal-azzjonijiet; iħeġġeġ lill-VP/RGħ jistieden lir-Renju Unit, fuq bażi ad hoc, għal laqgħat informali tal-Kunsill tal-ministri tal-affarijiet barranin (u tad-difiża) biex jiskambjaw fehmiet dwar kwistjonijiet ta' tħassib komuni filwaqt li tiġi protetta bis-sħiħ l-awtonomija tal-proċess deċiżjonali tal-UE; jirrimarka li l-proġetti paralleli għall-iżvilupp ta' sistemi futuri tal-ajru ta' kumbattiment jikkostitwixxu użu ineffiċjenti tar-riżorsi u għalhekk jirrakkomanda li ż-żewġ proġetti għandhom jingħaqdu flimkien; jilqa' l-appoġġ tar-Renju Unit għall-Ukrajna;
75.
Jesprimi tħassib serju dwar iż-żieda fl-instabbiltà tal-viċinat tagħna, li spiss hija r-riżultat ta' azzjonijiet intenzjonati minn atturi malizzjużi li, permezz ta' diversi azzjonijiet, qed idgħajfu r-riformi demokratiċi sabiex fl-aħħar mill-aħħar idgħajfu l-UE; jissottolinja li s-sigurtà tal-UE hija marbuta mill-qrib mas-sigurtà tal-ġirien immedjati tagħna fil-viċinat tal-Lvant u tan-Nofsinhar tal-UE kif ukoll fil-Balkani tal-Punent; jappella għal kooperazzjoni aktar profonda fil-qasam tas-sigurtà militari ma' pajjiżi tas-Sħubija tal-Lvant, inkluż billi tissaħħaħ id-dimensjoni tas-sigurtà tas-Sħubija tal-Lvant u għat-tisħiħ tad-djalogi dwar il-politika ta' sigurtà u ta' difiża, partikolarment mal-Ukrajna, il-Georgia u r-Repubblika tal-Moldova; jappella għal aktar kooperazzjoni fil-qasam tas-sigurtà u d-difiża mas-sħab fil-Viċinat tan-Nofsinhar; jitlob li l-UE jkollha rwol sinifikanti fil-Mediterran, peress li saret attur bil-kapaċità li tiggarantixxi l-istabbiltà tar-reġjun, inkluż